মনোনয়নপত্র জমা দিতে গিয়ে পুলিশের সামনে শাসকদলের কর্মী-সমর্থকদের হাতে বিরোধী প্রার্থীদের মার খাওয়ার অভিযোগ উঠেছে। তাহলে নির্বাচনের দিনগুলিতে বাহিনী কতটা সক্রিয় থাকবে, এখনই সেই প্রশ্ন উঠে গেল প্রশাসনের অন্দরে। 
রাজ্য পুলিশের এডিজি (আইন-শৃঙ্খলা) অনুজ শর্মা সোমবার নবান্নে জানিয়েছেন, সমস্ত বুথে সশস্ত্র পুলিশ মোতায়েন থাকবে।
তিন দফায় প্রায় ৪৯ হাজার বুথে পঞ্চায়েত নির্বাচন হবে আগামী ১, ৩ এবং ৫ মে। এক পুলিশকর্তা বলেন, ‘‘প্রথম দফায় ১২টি জেলায় ভোট। সেদিনই তুলনামূলক ভাবে বেশি পুলিশ লাগবে। রাজ্যের ভাঁড়ারে যে সংখ্যায় সশস্ত্র পুলিশ রয়েছে তার বাইরেও কমব্যাট ফোর্সে’র একাধিক ব্যাটেলিয়নকে ভোটের কাজে লাগানো হবে।’’ 
৩ মে ভোট দু’টি জেলায়, ৫-এ উত্তরবঙ্গে। নবান্নেরএক শীর্ষ কর্তা জানাচ্ছেন, প্রথম দফায় যে পুলিশকর্মীরা ডিউটি করবেন, তাঁদের অনেককেই তৃতীয় দফার ভোটে পাঠানো হবে। ওই কর্তার কথায়, ‘‘পঞ্চায়েত ভোটে কলকাতা পুলিশকে কাজে লাগানোর নজির রয়েছে। কমিশন মনে করলে লালবাজারকে বার্তা পাঠাতে পারে।’’
একাধিক জেলায় ত্রিস্তরীয় পঞ্চায়েতের অনেক আসনে বিরোধীরা প্রার্থী দিতে না পারায় সেগুলিতে ভোট হবে না। প্রশাসনের হিসেব তেমনই বলছে। এই ঘটনা কিছুটা হলেও স্বস্তি দিয়েছে পুলিশকর্তাদের! রাজ্য পুলিশের এক কর্তা বলেন, ‘‘বেশ কিছু জেলায় পঞ্চায়েত সমিতি কিংবা জেলা পরিষদে লড়াই হবে না। কেবল গ্রাম পঞ্চায়েতে ভোট হবে। সেখানকার আইন-শৃঙ্খলা পরিস্থিতি খতিয়ে দেখে শেষ মূহুর্তে পুলিশি বন্দোবস্ত সংশোধন করা হতে পারে।’’ এমনও হতে পারে, ওই সব বুথের পুলিশ কমিয়ে সংঘর্ষপ্রবণ এলাকায় বাহিনীকে পাঠিয়ে দেওয়া হবে— বলছেন ওই কর্তা।